SA’ners maak ’n verskil vanuit AustraliëKersgesange in Perth, Australië (Foto verskaf deur Helpende Hand) Nagenoeg 700 Suid-Afrikaners wat nou in Australië woon, het in die luim van Kersfees hande gevat en ’n nostalgiese Kerskonsert ondersteun wat duisende rande vir Helpende Hand se #StopHonger-veldtog ingesamel het. Die musikant en pastoor Joe Vermeulen en sy vrou, Cecile, het vroeër vanjaar tydens ’n besoek van Solidariteit Helpende Hand in Australië bewus geword van die #StopHonger-veldtog, wat poog om vir 8 000 behoeftige kleuters daagliks ’n gesonde bord kos te gee. “Ons woon al die afgelope tien jaar in Perth en bedien die plaaslike Grace Christian Reformed Church. Oor die afgelope paar jaar het ek nog elke jaar Kersgesange saamgestel en gelei wat ons treffend en met ’n goeie dosis nostalgie aanbied. Ons het dit nog altyd op ’n klein skaal gedoen, maar ná Helpende Hand se besoek het ons besluit om groot te gaan om geld vir #StopHonger en ons geboorteland se mense in te samel. Met die hulp van die musiekvervaardiger Byron Keno, my vrou, my gemeente en selfs lede van ander gemeentes, het ons vanjaar die Afrikaanse Kersgesange Konsert die lig laat sien,” vertel Joe vanuit Perth. Kersgesange in Perth, Australië (Foto verskaf deur Helpende Hand) Die span het aanvanklik gehoop om Edith Cowan University se Joondalup-ouditorium vol Afrikaners te kry, maar die belangstelling was só groot dat drie vertonings gehou moes word. Die konsep van die vertoning was ook só gewild dat ’n predikantspaar Lou en Lizanne Malan, van die stad Geraldton, sowat 400 km van Perth, versoek het dat ’n groep musikante die konsert by hulle afskop, waarna twee hoofkonserte verlede naweek die Joondalup-ouditorium volgepak het. Vier voorsangers, Joe ingesluit, ’n koor en agttal orkes het daar met Afrikaanse Kersgesange bekoor. “Die opkoms was asemrowend. Die gehore het uit volle bors saamgesing en sommige mense het selfs ’n traan gepink. Dit was ’n fantastiese gevoel. Ons kry nou nog boodskappe van persone wat vir ons sê hoe baie hulle dit geniet het en of ons volgende jaar dit weer gaan doen. En ons gaan, en ons gaan nóg groter gaan ter wille van liefdadigheid in Suid-Afrika,” voeg Joe by. Die konserte het nagenoeg R80 000 ten bate van Helpende Hand se #StopHonger-veldtog ingesamel. “Ons kan Joe, Cecile, Byron en Grace Christian Reformed Church Perth nie genoeg bedank vir die inisiatief nie,” het Ernst Vorster, adjunkbestuurshoof van Solidariteit Helpende Hand, gesê. “Ons is trots om met sulke rolspelers in die buiteland hande te vat en so te help om Afrikaner-armoede te verlig, verbreek en te voorkom. Om te sorg dat 1,5 miljoen borde kos vir honger kleuters gegee word, is nie ’n maklike taak nie. Met sulke omgeemense, word die taak makliker gemaak.” Joe en Byron het ’n spesiale nuwe Kerslied, “Kersfees Saam Met Jou”, vrygestel as deel van die konserte en om ’n boodskap oor te dra om goeie herinneringe en familie te koester. Die liedjie kan gratis van iTunes en Spotify afgelaai word.